Folketing
2014-05-20

Vores udfordring her sådan set været, at vi ikke har været enige i nogen af de modeller, som regeringen har lagt frem. I den model, der hedder vurderingsmodellen, siger regeringen, at så skal det være en psykiater, der skal godkende det. Det mener vi i Venstre ikke. Vi mener ikke, at det at være transkønnet er et udtryk for, at så har man en psykiatrisk diagnose. Men vi har da lyttet til bl.a. Foreningen af Transkønnede, som selv har foreslået – og jeg citerer igen – at juridisk kønsskifte skal forudsætte en udtalelse fra egen læge. Hvorfor er det, de har foreslået det? Nu har vi jo også været i dialog med dem, og det er netop ud fra den begrundelse, som ministeren også fremhæver her i dag, nemlig at man viser respekt, og at det skal være enkelt, og at man skal tage den enkeltes valg alvorligt. Og fra foreningens side udtrykte man netop, at man ikke mente, det var at skabe den fornødne respekt og at tage den enkeltes valg alvorligt bare at sige: Alle og enhver kan søge derhjemme, og efter en refleksionsperiode på 6 måneder er det godkendt af cpr-kontoret i ministeriet. De ønskede sådan set, at der skulle være den her udtalelse fra egen læge, og det er blot det, vi har ladet os inspirere af. Så mit spørgsmål er igen: Hvorfor har man ikke lyttet til Foreningen af Transkønnede i Danmark?